Hussein Bicar

Hussein Amin Bicar (Kiarabu cha Misri: حسين أمين بيكار) (alizaliwa 2 Januari 1913, Alexandria – 16 Novemba 2002) alikuwa mmoja wa wasanii mashuhuri zaidi wa Misri katika karne ya 20. Baada ya kuhitimu kutoka Shule ya Sanaa ya Cairo mwaka 1934, alitumia zaidi ya miaka 60 ya maisha yake kufundisha sanaa katika shule na vyuo vikuu, na baadae kupitia vyombo vya habari.Bicar anahesabiwa kuwa mwanzilishi wa mtindo wa sanaa ya uandishi wa habari ulioinua michoro ya magazeti hadi kiwango kilicho karibu na sanaa ya hali ya juu. Alijulikana kwa mtindo wake rahisi na wazi uliodhihirisha ushawishi wa sanaa ya Kifarao, yenye maelewano, utulivu, na hali ya kiroho. Mchango wake katika uandishi wa habari haukuishia kwenye michoro pekee, bali pia ulijumuisha uhakiki wa sanaa na mashairi ya kisimulizi.Akiwa msanii wa kwanza wa Kimisri kuchora picha kwa vitabu vya watoto vya Kiarabu, Bicar alichukua jukumu kubwa katika kuanzisha na kuendeleza nyanja hii.

Zaidi ya hayo, michoro yake na picha zake za mafuta, zikionyesha wakulima wa Misri, mandhari ya Kinubi, mji wake wa Alexandria, na mada za kifarao, pamoja na tabia yake ya heshima na upole, zimemfanya apendwe na kuthaminiwa sana.Marehemu mwanahabari Mustafa Amin alisema: “Yeye si msanii mmoja tu, bali ni mtaalamu wa sanaa nyingi—mchoraji, mpiga picha, mshairi, mwanamuziki na mwanafalsafa.”

 Maisha 

Hussein Amin Ibrahim Bicar aliyezaliwa tarehe 2 Januari 1913 karibu na Anfoushi, kwenye familia ya Kimisri yenye asili ya Cyprus. Pia alikuwa mfuasi wa Dini ya Bahái huko nchini Misri. Tangu utotoni mwake huko Alexandria, ilionekana wazi kuwa Bicar alikuwa amekusudiwa kuwa msanii. Aliweza kupiga ala ya muziki wa kinubi akiwa na umri wa miaka nane, na kufikia umri wa miaka tisa, alitumika kufundisha muziki kwa wanawake wa tabaka la juu, ambao kwa sababu ya vikwazo vya kitamaduni hawakuweza kutumia walimu wa kiume watu wazima.

Baba yake Bicar alifariki alipokuwa bado mdogo. Mama yake, ambaye daima alihamasisha vipaji vyake, alihamia naye Cairo alipojiunga na Shule ya Juu ya Sanaa  akiwa na umri wa miaka kumi na tano. Shule hii, iliyokuwa katika Mtaa wa Khallat huko Shoubra, ilianzishwa kwa njia binafsi mwanzoni mwa miaka ya 1900. Walimu wote walikuwa Wazungu, na wanafunzi walitakiwa kufuata mtaala uliotegemea sanaa ya Magharibi.Mmoja wa waalimu wake, Friedman Cluezel kutoka Uswidi, alikuwa na umuhimu mkubwa sana katika maendeleo ya kisanii ya Bicar. Alimtambua Bicar kuwa “amejaliwa kipaji cha kipekee katika kuchora picha za sura.” Ili kuonyesha imani yake kwake, Cluezel alimwomba mwanafunzi huyo mchanga achore picha yake ya uso ikiwa ni mojawapo ya picha za kwanza kati ya nyingi alizozalisha Bicar katika miaka iliyofuata.

Mnamo mwaka 1928, Shule ya Juu ya Sanaa iliwekwa chini ya usimamizi wa Wizara ya Elimu, na wasanii wa Kimisri waliokuwa wamesomea Ulaya walianza kuajiriwa kama wasaidizi na baadae kama waalimu. Waalimu hawa walileta mtazamo mpya shuleni kwa kuhimiza kuelewa na kuthamini urithi wa Misri. Miongoni mwao alikuwapo mchongaji mashuhuri Mahmoud Mokhtar.Katika mwaka wake wa mwisho wa masomo, Bicar alipata fursa ya kusoma chini ya mchoraji bora zaidi wa picha za sura nchini Misri wakati huo, Ahmed Sabri, ambae baadae alikua mshauri wake na rafiki wa maisha yake yote.

Akihitimu akiwa kinara wa darasa lake mwaka 1933, Bicar ambaye bado mdogo na mwenye uwezo mkubwa wa akili alikuwa na ndoto za kuwa msanii huru mwenye mafanikio makubwa, lakini mdororo wa uchumi wa miaka ya 1930 ulileta ugumu. Hata hivyo, Bicar aliweza kupata riziki katika nyakati hizi ngumu japo kinyume cha matarajio, kuendeleza ujuzi wa aina nyingi wa kisanaa ambao ulimsaidia sana katika maisha yake ya kazi baadae.

 Marejeo 

Jamii:Waliozaliwa 1913
Jamii:Waliofariki 2002
Jamii:Wasanii wa Misri